C 47/100
ET
Euroopa Liidu Teataja
7.2.2023
Kolmapäev, 6. juuli 2022
81. nõuab tungivalt, et Bosnia ja Hertsegoviina suurendaks jõupingutusi piiriülese kuritegevuse, eelkõige inim- ja relvakaubanduse ning ebaseadusliku piiriületuse vastu võitlemiseks, ning soovitab Bosnial ja Hertsegoviinal sõlmida kiiresti Euroopa Piiri- ja Rannikuvalve Ametiga (Frontex) staatust käsitleva kokkuleppe, mis soodustaks piiride paremat kaitsmist ja haldamist; nõuab tungivalt, et nii amet kui ka Bosnia ja Hertsegoviina tagaksid piirihalduse, austades täielikult põhiõigusi;
Välispoliitika ja julgeolek
82. kutsub kõiki piirkonna liidreid üles edendama stabiilsust ja pingete vähendamist, hoidudes tegemast kohatuid ja vaenulikke märkusi, millel on lisaks kahjulik mõju stabiilsusele, riigi demokratiseerimisele ja käimasolevale reformiprotsessile, samuti tugevdama heanaaberlikke suhteid ja tegema tööd olemasolevate kahepoolsete probleemide lahendamiseks; väljendab muret poliitilise destabiliseerimise ohu pärast Bosnias ja Hertsegoviinas ning Lääne-Balkani piirkonnas pärast hiljutist Venemaa sissetungi Ukrainasse;
83. väljendab heameelt Bosnia ja Hertsegoviina üha suurema ELi ühise välis- ja julgeolekupoliitikaga vastavusse viimise üle, millega mõistetakse hukka Venemaa sissetung Ukrainasse; peab siiski kahetsusväärseks, et mõned poliitilised jõud takistavad Venemaa ja Valgevene vastu suunatud sanktsioonide rakendamist pärast Ukrainasse sissetungi; nõuab seetõttu, et need Bosnia ja Hertsegoviina osalejad täidaksid riigi rahvusvahelisi kohustusi ja tagaksid riigi poliitika vastavuse asjakohastele nõukogu otsustele piiravate meetmete kohta seoses Venemaa sissetungiga Ukrainasse;
84. väljendab heameelt Bosnia ja Hertsegoviina ministrite nõukogu otsuste üle hõlbustada Ukraina pagulaste riiki sisenemist ja pikendada nende riigis viibimise aega;
85. hoiatab Venemaa jätkuva huvi eest destabiliseerida piirkonda ja selle liikumist Euroopa suunas; mõistab hukka Venemaa toetuse Serblaste Vabariigi separatistlikule poliitikale ning on jätkuvalt mures Bosnia ja Hertsegoviina ning Kremli juhtivate poliitiliste jõudude jätkuva lähenemise ja sõbralike suhete pärast; nõuab tungivalt, et kõik osalejad distantseeriksid end kiiresti ja üheselt mõistetavalt Putini režiimist; on mures Venemaa kavatsuse pärast avada Banja Lukas nn humanitaarkeskus, mille eesmärk võib olla tsiviiltegevuse varjus sõjalise koostöö tegemine, ning kutsub Bosnia ja Hertsegoviina ametivõime üles tühistama kõik keskuse avamiseks sõlmitud kokkulepped;
86. on väga mures selle pärast, et ELiga ühinevaid Lääne-Balkani riike tabavad eriti rängalt rünnakud välissekkumise ning Venemaalt ja Hiinast pärit desinformatsioonikampaaniate kujul; peab ärevust tekitavaks, et Ungari ja Serbia aitavad Hiinat ja Venemaad nende geopoliitiliste eesmärkide saavutamisel; väljendab sügavat muret desinformatsiooni levitamise pärast Venemaa agressiooni kohta Ukrainas; kutsub ametivõime üles võtma koostöös ELiga meetmeid desinformatsiooni ja muude hübriidohtude vastu võitlemiseks; soovitab alustada dialoogi Lääne-Balkani kodanikuühiskonna ja erasektoriga, et koordineerida desinformatsioonivastaseid pingutusi piirkonnas ja piirkondlike eksperditeadmiste kasutamist; rõhutab, et EL peab tõhustama oma ennetavat strateegilist kommunikatsiooni; kutsub sellega seoses komisjoni üles looma desinformatsiooniohtudega võitlemiseks vajalikku taristut ning Euroopa välisteenistust laiendama strateegilise kommuni­ katsiooni järelevalvet, et keskenduda Lääne-Balkani riikide ja nende naabrite piiriülestele desinformatsiooniohtudele;
87. nõuab tungivalt, et EL võtaks konkreetseid meetmeid Lääne-Balkani riikide ning Bosnia ja Hertsegoviina integreerimiseks laiemasse strateegilisse ja julgeoleku konteksti, pidades silmas ka Venemaa agressiooni Ukraina vastu, desinformatsiooni ja pahatahtlikku sekkumist, mis destabiliseerib riiki ja piirkonda; rõhutab, et EL peab suurendama Bosniale ja Hertsegoviinale antavat abi ja tehnilist oskusteavet kübervaldkonnas;
88. väljendab heameelt Euroopa Ülemkogu valmisoleku üle anda Bosniale ja Hertsegoviinale kandidaatriigi staatus, nagu on märgitud Euroopa Ülemkogu 23. juuni 2022. aasta järeldustes, ning võtab teadmiseks Euroopa Ülemkogu üleskutse komisjonile anda nõukogule viivitamata aru arvamuses esitatud 14 peamise prioriteedi rakendamise kohta, pöörates erilist tähelepanu nendele prioriteetidele, mis kujutavad endast olulist reformide kogumit, et Euroopa Ülemkogu saaks selles küsimuses uuesti otsuse teha; rõhutab, et kandidaatriigi staatuse andmine võib vähendada natsionalistlikku retoorikat, kahandada etnilisi lõhesid, suurendada optimismi ning luua Bosnia ja Hertsegoviina kodanikele parema Euroopa tuleviku väljavaate; rõhutab toetussõnumi ja usutava ühinemisväljavaate tähtsust Bosnia ja Hertsegoviina jaoks;